ບັນ​ດາ​ສະ​ມາ​ຊິກ ສະ​ພາ​ສູງ ຈະ​ຖາມ​ຄຳ​ຖາມ ຕໍ່​ສອງ​ຝ່າຍ ​ໃນ​ການ​ດຳ​ເນີນ​ຄະ​ດີ ຟ້ອງ​ຮ້ອງ​ທ່ານ ທ​ຣຳ
ທ່ານ ທ​ຣຳ ໄດ້​ຂຽນ​ຂໍ້​ຄວາມ​ໃນ​ທວິດ​ເຕີ ໃນ​ວັນ​ອັງ​ຄານ​ວານນີ້ ເພື່ອ​ກ່າວ​ຢ້ຳ​ ການ​ບໍ່​ເຫັນ​ດ້ວຍ​ຂອງ​ທ່ານ.
ບັນດາສະມາຊິກສະພາສູງ ສະຫະລັດ ຈະໃຊ້ເວລາໃນວັນພຸດມື້ນີ້ຖາມຄຳຖາມຂອງເຂົາເຈົ້າ ກ່ຽວກັບ ບັນຫາຕ່າງໆທີ່ລວມຢູ່ໃນການຟ້ອງຮ້ອງປະທານາທິບໍດີ ດໍໂນລ ທຣຳ, ຫຼັງຈາກໄດ້ໃຊ້ເວລາສ່ວນນຶ່ງຂອງຫົກວັນ ເພື່ອຟັງບັນດາສະມາຊິກສະພາຕ່ຳຍົກກໍລະນີຂອງເຂົາເຈົ້າຂຶ້ນມາ ເພື່ອລົງໂທດປະທານາທິບໍດີ, ແລະ ບັນດາທະນາຍຄວາມຂອງທ່ານໄດ້ໂຕ້ແຍ້ງວ່າ ທ່ານບໍ່ໄດ້ເຮັດຫຍັງຜິດ ສະມາຊິກພັກຣີພັບບລີກັນ ແລະ ເດໂມແຄຣັດ ໃນສະພາສູງ ຈະສົ່ງຄຳຖາມຂອງເຂົາເຈົ້າເພື່ອໃຫ້ຫົວໜ້າຜູ້ພິພາກສາ ທ່ານ ຈອນ ໂຣເບີດສ໌ ເປັນຄົນອ່ານ ຄຳຖາມຕ່າງໆສາມາດຖາມຕໍ່ບັນດາສະມາຊິກສະພາຕ່ຳ ທີ່ປະຕິບັດໜ້າທີ່ເປັນໄອຍະການ ຫຼື ທີມນັກກົດໝາຍຂອງທ່ານ ທຣຳ, ແລະ ມັນກໍບໍ່ມີການຈຳກັດ ເວລາເພື່ອຕອບຄຳຖາມຂອງເຂົາເຈົ້າ ຂັ້ນຕອນດັ່ງກ່າວຈະດຳເນີນຕໍ່ໄປໃນວັນພະຫັດເຊັ່ນກັນ, ກ່ອນທີ່ສະພາຈະດຳເນີນການພິຈາລະນາຄຳຕອບທີ່ຖືກຕິດຕາມຢ່າງໃກ້ຊິດ ກ່ຽວກັບວ່າ ເຂົາເຈົ້າຈະລົງຄະແນນສຽງ ເພື່ອອະນຸຍາດໃຫ້ພິຍານເຂົ້າຮ່ວມໃນການດຳເນີນຄະດີຫຼືບໍ່ ຜູ້ນຳສຽງສ່ວນຫຼາຍສະພາສູງທ່ານ ມິດຈ໌ ແມັກຄອນແນລ ໄດ້ກ່າວຕໍ່ເພື່ອນຮ່ວມພັກຣີພັບບລີກັນໃນວັນອັງຄານວານນີ້ວ່າ ທ່ານບໍ່ໄດ້ຮັບການສະໜັບສະໜູນຫຼາຍພໍ ໃນພັກຣີພັບບລີກັນທີ່ມີສຽງສ່ວນຫຼາຍ ເພື່ອຢຸດພັກເດໂມແຄຣັດ ຈາກການຮຽກຕົວພິຍານ ທ່ານ ແມັກຄອນແນລ ແລະ ທີມຝ່າຍຈຳເລີຍຂອງທ່ານປະທານາທິບໍດີ ໄດ້ຄັດຄ້ານ ຕໍ່ການຮຽກຕົວພິຍານ, ທີ່ລວມມີອະດີດທີ່ປຶກສາດ້ານຄວາມປອດໄພແຫ່ງຊາດ ທ່ານ ຈອນ ໂບລຕັນ ຜູ້ທີ່ໄດ້ກ່າວອ້າງໃຫ້ປຶ້ມທີ່ຈະອອກວາງຂາຍໃນໄວໆນີ້ວ່າທ່ານ ທຣຳ ໄດ້ບອກທ່ານໂດຍກົງວ່າ ທ່ານໄດ້ກັກການຊ່ວຍເຫຼືອທາງທະຫານຂອງ ຢູເຄຣນ ໄວ້ເພື່ອແລກປ່ຽນກັບການຊ່ວຍເຫຼືອທາງການເມືອງ ທ່ານ ທຣຳ ໄດ້ຂຽນຂໍ້ຄວາມໃນທວິດເຕີ ໃນວັນອັງຄານວານນີ້ ເພື່ອກ່າວຢ້ຳການບໍ່ເຫັນດ້ວຍຂອງທ່ານ ທ່ານໄດ້ຂຽນວ່າ “ບໍ່ວ່າເຈົ້າຈະເອົາພິຍານໃຫ້ພວກເດໂມແຄຣັດຈັກຄົນ, ບໍ່ວ່າເຈົ້າຈະເອົາຂໍ້ມູນໃຫ້ຫຼາຍຊ່ຳໃດ, ຄືສຳເນົາທີ່ຖືກຂຽນອອກມາຢ່າງວ່ອງໄວນັ້ນ, ມັນຈະບໍ່ມີວັນພຽງພໍສຳລັບເຂົາເຈົ້າ ເຂົາເຈົ້າຈະຮ້ອງຄຳວ່າບໍ່ຍຸດຕິທຳຕະຫຼອດໄປ ການຟ້ອງຮ້ອງທີ່ຫຼອກລວງນັ້ນ ແມ່ນພຽງຄວາມຫຼອກລວງທາງການເມືອງອີກອັນນຶ່ງເທົ່ານັ້ນ ” ສະມາຊິກສູງພຽງ 51 ຄົນຂອງຈຳນວນທັງໝົດ 100 ຄົນ ທີ່ພວມຮັບຟັງການດຳເນີນຄະດີຟ້ອງຮ້ອງປະທານາທິບໍດີ ລົງຄະແນນສຽງເຫັນພ້ອມໃຫ້ເອົາພິຍານ ໝາຍຄວາມວ່າ ຕ້ອງການສະມາຊິກສະພາສູງພັກຣີພັບບລີກັນພຽງ 4 ຄົນເທົ່ານັ້ນ ລົງຄະແນນສຽງເຫັນພ້ອມ ກັບສະມາຊິກພັກເດໂມແຄຣັດແລະບໍ່ສັງກັດພັກ 47 ຄົນ